عمر بن محمد داؤد پوتہ

شمش العلماء ڈاکٹر عمر بن محمد داؤد پوتہ ، (پیدائش: 25 مارچ، 1896ء - وفات: 22 نومبر، 1958ء) پاکستان سے تعلق رکھنے والے ممتاز ماہرِ تعلیم، ماہرِ سندھیات، ماہرِ لسانیات اور محقق تھے جنہیں برطانوی حکومت ہند نے شمس العلماء  کے خطاب سے نوازا۔

حالات زندگی 
ڈاکٹر عمر بن محمد داؤد پوتہ 25 مارچ، 1896ء کو سندھ کے ضلع دادو، برطانوی ہندوستان (موجودہ پاکستان) کے ایک غریب گھرانے میں بمقام ٹلٹی پیدا ہوئے۔ انہوں نے 1917ء میں سندھ مدرسۃ الاسلام کراچی سے میٹرک کے امتحان میں پورے سندھ میں پہلی پوزیشن حاصل کی۔ 1921ء میں ڈی جے کالج کراچی سے بی اے کا امتحان پاس کیا اور اس مرتبہ بھی پورے سندھ میں پہلی پوزیشن حاصل کی۔ 1923ء میں انہوں نے بمبئی یونیورسٹی سے ایم اے کے امتحان میں اول پوزیشن حاصل کی، جس کی وجہ سے حکومت ہند نے انہیں اسکالرشپ پر مزید اعلیٰ تعلیم کے لیے برطانیہ بھیج دیا جہاں انہوں نے کیمبرج یونیورسٹی میں فارسی شاعری پر عربی شاعری کا اثر کے عنوان سے مقالہ لکھ کر پی ایچ ڈی کی ڈگری حاصل کی۔

ملازمت 
وطن واپسی کے بعد انہیں مختلف اہم عہدوں پر فائز رہے۔ جن میں سندھ مدرسۃ الاسلام کی پرنسپل شپ اور اساعیل کالج بمبئی میں پروفیسر شپ شامل تھی۔ 1939ء میں انہیں صوبہ سندھ میں محکمہ تعلیم کا ڈائریکٹر مقرر کیا گیا۔

اعزازات 
1941ء میں حکومت نے انہیں شمس العلماء  کے خطاب سے سرفراز کیا۔ وہ برصغیر کی آخری علمی شخصیت تھے جنہیں یہ خطاب عطا ہوا تھا۔

ادبی خدمات 
ڈاکٹر عمر بن محمد دائود پوتہ کا سب سے بڑا کارنامہ سندھ کی دو مشہور فارسی تواریخ چچ نامہ اور تاریخ معصومی کی ترتیب ہے انہوں نے عربی، فارسی اور انگریزی میں 28 کتابیں یادگار چھوڑیں۔ وہ آخر عمر تک علم و ادب کی خدمت کرتے رہے۔

وفات 
ڈاکٹر عمر بن محمد داؤد پوتہ 22 نومبر، 1958ء کو کراچی، پاکستان میں انتقال کر گئے اور بھٹ شاہ میں شاہ عبداللطیف بھٹائی کے مزار کے احاطے میں مدفون ہوئے۔

حوالہ جات 

1896ء کی پیدائشیں
1958ء کی وفیات
برطانوی ہند کی شخصیات
پاکستانی علما
پاکستانی ماہر لسانیات
پاکستانی ماہرین تعلیم
پاکستانی محققین
پاکستانی مسلم شخصیات
پاکستانی مصنفین
سندھی شخصیات
سندھی مصنفین
ممبئی یونیورسٹی کے فضلا
فاضل جامعہ سندھ مدرسۃ الاسلام
کراچی کے مصنفین
ڈی جے سندھ گورنمنٹ سائنس کالج کے فضلا